杏花
作者：韓愈
朝代：唐

paragraphs: 居鄰北郭古寺空，杏花兩株能白紅。
曲江滿園不可到，看此寧避雨與風。
二年流竄出嶺外，所見草木多異同。
冬寒不嚴地恒泄，陽氣發亂無全功。
浮花浪蘂鎮長有，纔開還落瘴霧中。
山榴躑躅少意思，照耀黃紫徒爲叢。
鷓鴣鉤輈猿呌歇，杳杳深谷攢青楓。
豈如此樹一來翫，若在京國情何窮。
今旦胡爲忽惆悵，萬片飄泊隨西東。
明年更發應更好，道人莫忘鄰家翁。